*Vörös István*

**Kő vagy fa**

Volt egy kőkatona.

Kőből volt a lova:

kengyele, kantárja,

a szobrász munkája,

kőből a sörénye,

a véső kivéste.

Kőszája, kőarca

merevnek mutatja,

keménynek, fehérnek,

ha fázol, ne nézd meg.

Márvány a patkója,

senkise patkolta:

mert nem volt kőszege.

Senki se törte be.

Szegény kőkatona,

minek volt a lova?

Nem tudott felülni,

felülre kerülni.

Kőből volt faragva

a szégyen alatta.

Gyalogos kőbaka,

kőből az éjszaka!

Kőcsillag fölötted,

kőszemmel követted.

Fehér és fekete

kőkockák követe,

kősakkot játszanak

veled, s egy pillanat,

kőcsikó, kőgyalog,

fognak az angyalok,

fölvesznek, letesznek,

kőnyelven tegeznek:

Kőhuszár, kővitéz,

hadd látom, mennyit érsz?

Adsz-e egy fafejnek

mattot, ha megkérlek?

Sakk oda, matt bele,

kőből a tenyere!

Égjen a tenyere,

de kőnek éghet-e?